b'\n_START_ARTICLE_\nPeter\xc5\xa1iljev pokol\n_START_PARAGRAPH_\nPeter\xc5\xa1iljev pokol (med Dominikanci ob\xc4\x8dasno tudi El Corte (\xc2\xbbRezanje\xc2\xab), med Haitijci pa Kouto-a (\xc2\xbbNo\xc5\xbe\xc2\xab)) je bil genocid oktobra leta 1937. S podporo vlade Dominikanske republike je po izrecnem ukazu predsednika Rafaela Trujilla, ki je zahteval likvidacijo Haitijcev, ki so \xc5\xbeiveli na obmejnih obmo\xc4\x8djih dr\xc5\xbeave, izbruhnilo petdnevno nasilje, ki je skupno zahtevalo \xc5\xbeivljenja okoli 20.000 haitijskih civilistov.\n_START_SECTION_\nIzvor imena\n_START_PARAGRAPH_\nNaziv \xc2\xbbPeter\xc5\xa1iljev pokol\xc2\xab\xc2\xa0izvira iz \xc5\xa1iboleta, ki so ga po Trujillevem ukazu dominikanski vojaki uporabili za dolo\xc4\x8danje etni\xc4\x8dne pripadnosti obmejnega prebivalstva. Slednji so pred doma\xc4\x8dini pridr\xc5\xbeali \xc5\xa1op peter\xc5\xa1ilja (\xc5\xa1p. perejil) ter jih vpra\xc5\xa1ali, kaj dr\xc5\xbeijo v rokah. Ker Francozi in Haitijski Kreolci r izgovorijo kot [\xca\x81], so imeli haitijski priseljenci pri izgovorjavi \xc5\xa1panskega [\xc9\xbe] veliko te\xc5\xbeav. Dominikanci so tako pri\xc5\xa1li do zaklju\xc4\x8dka, da so tisti, ki perejil izgovarjajo z [\xc9\xbe]-jem, njihovi rojaki in svobodni ljudje, vsi tisti, ki pa omenjene besede niso sposobni izgovoriti po njihovo, pa Haitijci, ki jih je treba ubiti.'